《王昭君》
宋代·孔平仲

昭君十五入汉宫，自倚花艳如芙蓉。黄金不买画者笔，西子变作嫫女容。

羊车忽略久不幸，夜夜月照罗帷空。娇痴怨恨掩袂泣，常恐兰蕙摧霜风。

不堪坐守寂寞苦，遂愿将身嫁胡虏。神仙缥缈下朝阳，再拜玉墀辞汉主。

天颜惊顾初相识，自起欲留留不得。吁嗟拂袖归禁中，却看飞燕无颜色。

婵娟去去阴山道，几日风沙貌枯槁。千秋万古恨无穷，坟上春风无寸草。

作者简介：孔平仲，生于庆历四年（1044），字毅父，今峡江县罗田镇西江村人，政和元年（1111）病卒，终年六十八岁。《清江三孔集》四十卷中，平仲占21卷。